wickkiey/tamil-wikipedia-chunked huggingface dataset:
# குறிஞ்சிக்கலி

## சொல்லாட்சி

மன், மன என்னும் இடைச்சொற்கள் , பாடித்தை என்னும் ஏவல் வினைமுற்று, 'எல்லா' என்னும் இடைச்சொல் காணியவா என்னும் ஏவல் , யூகம் என்னும் குரங்கைக் குறிக்கும் சொல், மழைநீரைக் குறிக்கும் 'அயம்' என்னும் சொல்லாட்சி முதலானவை இந்த நூலில் காணப்படும் புதுமைகள்.  
**மாலை உவமம்** - முகம் மதி போன்றது, மதி முகம் போன்றது என்று உவமையை மாலையாக்கிக் கொள்ளும் இந்நூலின் பாங்கு சங்க இலக்கியத்தில் புதுமையானது.
# குறிஞ்சிக்கலி

## அடிக்குறிப்பு

- எண்கள் கலித்தொகைப் பாடல் வரிசை எண்களைக் குறிப்பன
# இளந்தூது

**இளந்தூது**, மயிலாடுதுறை, மன்னம்பந்தல் ஏவிசி கல்லூரி மாணவர்களால் நடத்தப்பெறும் பல்சுவை இதழ். 1990-ஆம் ஆண்டு துவங்கப்பட்டது இது. முழுக்க முழுக்க கல்லூரி மாணவர்களின் கை வண்ணத்தில் தயாராகிறது.  
மறைந்த எழுத்தாளர் சுஜாதா 2004-ஆம் ஆண்டின் மிகச் சிறந்தவைகள் என்று ஆனந்த விகடன் வார இதழில் இட்ட பட்டியலில் இளந்தூதும் இடம் பெற்றிருக்கிறது.
# மரம் (தரவுக் கட்டமைப்பு)

கணினியியலில் **மரம்** என்பது பரந்து பயன்படுத்தப்படும் ஒரு படிநிலைத் தரவுக் கட்டமைப்பு (hierarchical data structure) ஆகும். இது ஒரு மரத்தின் அமைப்பை இணைக்கப்பட்ட கணுக்களினால் (nodes) ஒப்புருவாக்கம் செய்கிறது.
# மரம் (தரவுக் கட்டமைப்பு)

## வரையறை

ஒரு மரத்தின் தொடக்கம் வேர் அல்லது மூலம் (root) ஆகும். வேரில் இருந்து அதன் பிள்ளைக் கணுக்கள் (child nodes) அல்லது கிளைகள் இணைக்கப்பட்டு இருக்கும். அப் பிள்ளைக் கணுக்கள் அவற்றின் பிள்ளைக் கணுக்களைக் கொண்டிருக்கலாம். இவ்வாறு சுழல் (recursively) முறையில் மரம் வரையறை செய்யப்படுகிறது.  
பிள்ளைகள் இல்லாத கணுக்களை முனைகள் (edges) அல்லது இலைகள் (leaf) என்பர். ஒரு கணுவிற்கு நேரடியாக முன்னிருக்கும் கணுவை பெற்றவர் என்பர். ஒரு கணுவுக்கு ஒரே ஒரு பெற்றவர் மட்டுமே இருக்க முடியும். இரண்டு கணுக்களுக்கு ஒரே பெற்றவர் இருந்தால் அந்த இரு கணுக்களும் சகோதரர்கள் எனப்படும்.
# மரம் (தரவுக் கட்டமைப்பு)

## பயன்கள்

- படிநிலைத் தரவுகளை கையாள
- வேகமான தேடலுக்கு
- திசைவி படிமுறைத் தீர்வுகளுக்கு
- expression tree
# மரம் (தரவுக் கட்டமைப்பு)

## கலைச்சொற்கள்

- node - கணு
- link - இணைப்பு, தொடர்பு
# கெகுணகொல்ல தேசியப் பாடசாலை

**கெகுணகொல்ல தேசியப் பாடசாலை** (*Kekunagolla National School*) இலங்கையின் குருநாகல் மாவட்டத்தில் குளியாப்பிட்டி தேர்தல் தொகுதியில் அமைந்துள்ள ஒரு முஸ்லிம் தேசியப் பாடசாலையாகும். இலங்கையின் சகல பாகங்களிலிருந்தும் மாணவர்கள் இங்கு வந்து கற்கின்றனர். சுமார் இரண்டாயிரத்துக்கும் மேற்பட்ட மாணவர்கள் கற்கின்ற தமிழ் மொழி மூல பாடசாலையே இது. 1925 ஆம் ஆண்டில் இப்பாடசாலை ஆரம்பிக்கப்பட்டது.
# ஐரோப்பியப் பஞ்சுருட்டான்

**ஐரோப்பிய ஈ பிடிப்பான்** (*European Bee-eater*, *மீரோப்சு அப்பியாசுடர்*) அல்லது **ஐரோப்பிய பஞ்சுருட்டான்** என்பது ஈபிடிப்பான் இனத்தைச் சேர்ந்த ஒரு சிறு பறவையினமாகும். தென் ஐரோப்பாவிலும் வட ஆப்பிரிக்காவின் சில பகுதிகளிலும் மேற்காசிய நாடுகள் வரையிலும் பரவலாகக் காணப்படுகிறது. ஈக்களையே முதன்மையான இரையாகக் கொள்ளும் இப்பறவைகள் புல்வெளிகளிலும் அடர்த்தியற்ற புதர்களிலும் காடுகளிலும் காணப்படும். இவை வால் பகுதியையும் சேர்த்துப் பொதுவாக 27 முதல் 29 செ.மீ. நீளம் இருக்கும். மேற்புறம் பழுப்பு மற்றும் மஞ்சள் வண்னமும் சிறகுகள் பச்சையாகவும் அலகு கறுத்த நிறத்திலும் காணப்படும். இவை பனிக்காலத்தில் ஆப்பிரிக்கா வழியாக இந்தியா, இலங்கை போன்ற பகுதிகளுக்கு வலசை செல்கின்றன.
# தாமஸ் பாரி (சென்னை வணிகர்)

**தாமஸ் பாரி** (*Thomas Parry*, 1768 - 1824) ஐக்கிய இராச்சியத்தின் ஆளுகைக்குட்பட்ட வேல்சு நாட்டைச் சேர்ந்த ஒரு வணிகர். இவர் எட்வர்டு பாரி மற்றும் அன்னே வாகன் தம்பதியின் மூன்றாவது மகனாவார். பிரித்தானிய இந்தியாவில் இருக்கும் வணிக வாய்ப்பினைக் கருத்தில் கொண்டு 1780-களில் இவர் சென்னைக்கு வந்தார். 1788ஆம் ஆண்டு ஜூலை 17இல் நூல் மற்றும் துணிமணிகள் விற்கும் வியாபாரத்துடன் வங்கி போல பணம் கொடுத்து வாங்கும் தொழிலை சாதாரணமாக தொடங்கினார். அவருடைய இந்த தொழில் நன்கு வளர்ச்சியடைந்து **பாரி** என்கிற பெயர் மக்கள் மத்தியில் பிரபலமடையத் தொடங்கியது. இப்பொழுதும் சென்னையின் ஒரு பகுதியான பாரிமுனை (தற்போதைய சென்னையின் என்எஸ்சி போஸ் சாலையும், ராஜாஜி சாலையும் சந்திக்கும் இடம்) இவருடைய பெயரை அடிப்படையாக வைத்தே Parry's corner என வழங்கப்படுகிறது.
# முல்லைக்கலி

சங்க இலக்கியம் கலித்தொகையில் ஒரு பகுதியாக விளங்கும் முல்லைக்கலி முல்லைத்திணைப் பற்றிய கலிப்பாக்களால் ஆன நூல். இதில் 17 பாடல்கள் உள்ளன. கலித்தொகை நூலில் இவை 101 முதல் 117 வரிசை-எணகளில் இடம் பெற்றுள்ளன.  
வாய்பாட்டுப்பாடல் ஒன்று இதனை இயற்றியவர் சோழன் நல்லுருத்திரன் என்று குறிப்பிடுகிறது. இந்த வாய்பாட்டுப் பாடல்களைத் தொகுத்துப் பதிப்பித்த சு. வையாபுரிப்பிள்ளை சோழன் நல்லுருத்திரன் வேறு புலவர் எனவும், முல்லைக்கலிப் பாடல்களைப் பாடிய நல்லுருத்திரனார் வேறு புலவர் எனவும் காட்டிப் பதிப்பித்துள்ளார்.  
17 பாடலகளில் முதல் 7 பாடல்கள் ஏறு தழுவல் பற்றிய செய்திகளைக் கூறுகின்றன. பிற 10-ல் ஒருதலைக் காமமாகிய கைக்கிளை, பொருந்தாக் காமமாகிய பெருந்திணை பற்றிய உறவுப்பாடல்கள் வருகின்றன.
# முல்லைக்கலி

## இடம் சுட்டியது

- தலைவி கன்றுடன் பாட்டங்கால் என்னும் மேய்சல் நிலத்துக்குச் சென்றாள். தலைவன் கன்றின் கயிற்றைப் பிடித்துக்கொண்டான். இவன் விடு என்றாள். அவன் யார் வந்தாலும் விடமாட்டேன் என்றான். இன்று விடு. நாளை பால் கொண்டுசெல்லும்போது வா என்றாள் அவள்.
- காஞ்சி மரத்தடியில் நின்று குழல் ஊது, வருகிறேன் என்று தலைவி குறியிடம் சொல்கிறாள்.
# முல்லைக்கலி

## ஒப்புதல்

- **பெற்றோர் ஒப்புதல்** - தலைவன் தந்த முல்லைப் பூவைக் கூந்தலுக்குள் வைத்துத் தலைவி மூடிக்கொண்டாள். தாயரிடம் சென்றபோது அது விழுந்துவிட்டது. தாய் பார்த்துவிட்டாள். ஒன்றும் சொல்லவிலை. என்றாலும் தலைவிக்கு அச்சம். தோழியிடம் சொல்லிக் கலங்கினாள். திருமணம் நிகழும் எனத் தோழி தேற்றினாள்.
- **தலைவி ஒப்புதல்** - **பூக்காரி உறவு** - வழியில் சென்றவளை அவன் மறித்தான். கையில் என்ன என்றான். புலைத்தி பின்னிய கூடை என்றாள். உள்ளே என்ன என்றான். முல்லைப் பூ என்றாள். இருட்டிவிட்டது, இங்கே இரு என்றான். அவளும் இருந்தாள். கலந்தனர்.
# முல்லைக்கலி

## பெருந்திணை நிகழ்வு

- அவளது உறவினர் கேட்டுக்கொண்டிருக்கும்போது உரையாடல் நிகழ்கிறது
- அழகியை மாங்காய் தின்ன வைக்காமல் போகமாட்டேன் என்கிறான் அவன்
# முல்லைக்கலி

## கைக்கிளை நிகழ்வு

- முல்லை பூத்திருந்த பாட்டங்காலில் விளையாடிக்கொண்டிருந்தவர்களிடம் உரையாடி ஏமாந்து திரும்பிய காதல்
- எருது, பசு, கன்று அடைந்திருக்கும் கொட்டகையில் உரையாடல் நிகழ்கிறது.
- காதலன் வேறு, கணவன் வேறா? இருமணம் கூடுதல் இல்-இயல்பு அன்று
# முல்லைக்கலி

## ஏறு தழுவல் பற்றிய உவமைகள்

- பாஞ்சாலியின் கூந்தலைப் பற்றிய துச்சாதனனின் நெஞ்சைப் பிளந்து சுழற்றி எறிந்த வீமன் போல், காளை பொதுவனைக் பொதுவன் = இடையன் கொம்பால் குத்திச் சுழற்றியது.
- எருமைத்தலை கொண்ட சூரனைக் கொன்று கூளிப்பேய்களுக்கு உணவூட்டிய அந்திப் பசுங்கண்-கடவுள் போல், காரிக்காளை பொதுவனைக் கொன்றது.
- தந்தையைக் கொன்றவனைப் போல வெள்ளைக்காளை பொதுவனைக் கொன்றது.
- பட்டம் விடும்போது நூல் சுற்றுவது போல் ஒருகாளை பொதுவன் குடலைத் தன் கொம்பில் சுற்றியது.
- உழலை-மரம் போலக் கொம்பால் சுழற்றியது.
# முல்லைக்கலி

## ஆயர் மகளிர் பண்பு

- விடையை அடக்கிப் பிடித்தால் வளர்த்தவளின் தோளைப் பெறலாம்.
- கொல் ஏற்றுக் கோடு அஞ்சுவானை மறுமையும் புல்லாளே ஆயமகள்
# முல்லைக்கலி

## சொல்லாட்சிகள்

- கோளாளன் , கேளாளன் , தாளாண்மை , வேளாண்மை ,
- காளையின் நிறப்பெயர்கள் – காரி, வெள்ளை, சே என்னும் செவலை,
- கோட்டினத்து ஆயர், கோவினத்து ஆயர், புல்லினத்து ஆயர் நல்லினத்து ஆயர்
# முல்லைக்கலி

## வரலாறு

மாடு மேய்க்கும் 'நல்லினத்து ஆயர்' பாண்டியர் குடியோடு உடன் பிறந்த குடியினர். பாண்டியரைக் குறிப்பிடும்போது, பாண்டிய நாட்டின் ஒரு பகுதி கடற்கோளுக்கு இரையானதாகவும், அதனை ஈடுகட்டிக்கொள்ள பாண்டியன் சேரனையும், சோழனையும் வென்று நாட்டை விரிவுபடுத்திக் கொண்டதாகவும் குறிப்பிடப்படுகிறது. இச்செய்தியைச் சொல்லும் பகுதி **பாண்டிய நாட்டின் ஒருபகுதி கடலால் கொள்ளப்பட்ட வரலாற்றுச் செய்தி**யை வெளிப்படுத்துகிறது.
# மருதக்கலி

சங்க இலக்கியம் கலித்தொகை பாடல் தொகுப்பில் இடம்பெற்றுள்ள மருதத்திணைக் கலிப்பாப் பாடல்களை **மருதக்கலி** எனக் குறிப்பிடுகின்றனர். இதில் உள்ள பாடல்கள் 35. இவை கலித்தொகை நூலில் 66 முதல் 100 எண்ணுள்ள பாடல்களாக வைக்கப்பட்டுள்ளன. இவற்றைப் பாடிய புலவர் மருதன் இளநாகனார்.
# மருதக்கலி

## ஊடல் செய்திகள்

இந்நூலில் வரும் பாடல்கள் ஊடல் பாங்கினைப் பல்வேறு கோணங்களில் காட்டுகின்றன. (எண்கள் இக்கலியில உள்ள பாடல் வரிசை எண்களைக் குறிக்கின்றன)  
ஊடல்
- ஊடல் தீர்கின்றாள் தனக்குத் தானே கூறியது 1, 2, 3, 4,
- அவன் வாயைக் கிண்டி அவன் பரத்தமையை வாங்கல் 5,
- தலைவியின் ஊடல் 6, 7, 8, 9,
- ஊடல் தீர்கின்றாள் தோழிக்குக் கூறியது 10, 11, 12,
- காமக்கிழத்தியின் ஊடல் 13, 14
மகன் வாயில் ஆதல்
- தலைவி தன் குழந்தை-மகனிடம் கூறி ஊடியது 15,
- மகன் வாயிலாக ஊடல் தீர்ந்தது 16,
- தோழியோடு கோயிலுக்கு அனுப்பிய மகன் பர-தாயர் பூட்டிய அணிகளுடன் வந்ததைக் கூறி ஊடியது 17, 19
- விளையாடச் சென்ற மகன் அணிகலன்களுடன் வந்ததைக் கூறி ஊடியது 18
- குழந்தையைப் பாராட்டிக்கொண்டே தலைவனோடு ஊடியது. 20
- குழந்தையைச் சொல்லி ஊடல் தீர்ந்தது 21
உரையாடல்கள்
- ஊடலும் ஊடல் தீர்க்கும் உரையாடல்களும் 22, 23, 24, 25, 26, 27,
- இழிந்தோர் ஊடல் 29
உருவகப்படுத்தி ஊடல்
- பரத்தையைக் கடவுளாக்கி ஊடியது 28
- பரத்தையைக் காடைச்சண்டை, குதிரையேற்றம், யானையேற்றம், புனலாடல் ஆகிய விளையாட்டுகளோடு ஒப்பிட்டு ஊடியது. 30, 31, 32, 33
பெருந்திணை
- ஆண்மகன் ஊடி விலகிய பெருந்திணை 34, 35
# மருதக்கலி

## குறிப்புச் செய்திகள்

இந்தப் பாடல்களில் காணப்படும் பண்பாடு, கதை, மொழி முதலானவற்றைப் பற்றிய சில செய்திகளை இப்பகுதியில் குறிப்பிடலாம்.
# மருதக்கலி

## குறிப்புச் செய்திகள்

### மொழி

- இவண் காண்டிகா (34) - 'கா' விகுதி பெற்று வரும் ஏவல் வினைமுற்று
- ஒராங்கு மூச (27) = ஒருசேர மொய்க்க
- காண்டீ, சென்றீ (26) - 'ஈ' விகுதி பெற்ற ஏவல் வினைமுற்று
- காண்டைப்பாய் (22) - காண் < காண்டை < காண்டைப்பாய் - 'ஐ' < 'ஐப்பாய்' என்னும் விகுதி பெற்ற ஏவல் வினைமுற்று
- உண்டீத்தை, பருகீத்தை (20) - 'ஈ' < 'ஈத்தை' விகுதி பெற்ற ஏவல் வினைமுற்று.
- ஈத்தை இவளை யாம் கோடற்குச் சீத்தை (21) - தாயிடம் இருந்த மகன் (பரத்தையிடமிருந்து மீண்ட) தந்தையிடம் தாவியபோது ஊடிய தாய் மகனைப் பார்த்து கூறிய சொற்கள். **கொச்சைப் பேச்சு**
- அத்தத்தா என்னும் (15) - குழந்தை தந்தையை 'அத்தத்தா' என அழைத்ததாம்
- கோதை பரிபு ஆடக் காண்கும் (15) - காண்கும் = காண்பேன் - 'கும்' விகுதி பெற்ற பலர்பால் வினைமுற்று.
- காணிய (6) = காண்பாயாக - வாழிய என்பது போன்ற வியங்கோள் வினைமுற்று.
# மருதக்கலி

## குறிப்புச் செய்திகள்

### நடை

பரத்தையர் பலர் ஒருவனை மொய்த்த காட்சி
<poem>ஒருத்தி, செயல் அமை கோதை நகை;
ஒருத்தி, இயல் ஆர் செருவில் தொடியொடு தட்ப;
ஒருத்தி, தெரி முத்தம், சேர்ந்த, திலகம்;
ஒருத்தி, அரி மாண் அவிர் குழை ஆய் காது வாங்க,
ஒருத்தி, வரி ஆர் அகல் அல்குல் காழகம்;
ஒருத்தி, அரி ஆர் ஞெகிழத்து அணி சுறாத் தட்ப:
ஒருத்தி, புலவியால் புல்லாதிருந்தாள், (27)</poem>
# மருதக்கலி

## குறிப்புச் செய்திகள்

### மதுரையில் தமிழ்ச்சங்கம்

<poem>பொது மொழி பிறர்க்கு இன்றி முழுது ஆளும் செல்வர்க்கு
மதி மொழி இடல் மாலை வினைவர் போல், வல்லவர்
செது மொழி சீத்த செவி செறு ஆக,
முது மொழி நீரா, புலன் நா உழவர்
புது மொழி கூட்டுண்ணும், புரிசை சூழ், புனல் ஊர </poem>
# மருதக்கலி

## குறிப்புச் செய்திகள்

### திருக்குறள் தாக்கம்

புலப்பென் யான் என்பேன்மன் அந்நிலையே அவற் காணின்,  
கலப்பென் என்னும் இக் கையறு நெஞ்சே (2)  
ஊடிவென் என்பேன்மன் அந்நிலையே அவற் காணின்  
கூடுவென் என்னும் இக் கொள்கையில் நெஞ்சே (2)  
இந்தக் கலித்தொகை அடிகளில்  
ஊடற்கண் சென்றேன்மன் தோழி அது மறந்து  
கூடற்கண் சென்றது என் நெஞ்சு (1284)  
என்னும் திருக்குறளின் தாக்கத்தைக் காணமுடிகிறது.
# மருதக்கலி

## குறிப்புச் செய்திகள்

### பண்பாடு

- திருமண உறுதிக்கு மோதிரம் அணிவித்தல் செவ் விரற்கு ஏற்பச் சுறா ஏறு எழுதிய மோதிரம் தொட்டாள் (19)
- ஓலைக்கு முத்திரை இட்டு அனுப்புதல்
- அந்தணர் தீயைச் சுற்றிவருதல்
- கிளிக்குச் சொல்லித்தருதல்
- காளையர் கன்னியருடன் துணங்கை ஆடல்.
- ஓரை விளையாட்டு
- தோளில் எழுதுதல்
- போர் தொடுத்தவர் நாட்டில் இறை வாங்கல்
- வயந்தகம் என்னும் நெற்றியணி
- வாதுவன்
# மருதக்கலி

## குறிப்புச் செய்திகள்

### புராணக் கதை

- சிவன் மகன் முருகன்
- சாமன் 29
- ஆண்டலை 29
- அந்தணர் இருவர் 34
# மருதக்கலி

## குறிப்புச் செய்திகள்

### சிறந்த தொடர்கள்

- ஓருயிர்ப் புள்ளின் இருதலையுள் ஒன்று போர் எதிர்ந்து அற்றால் வுலவல் (24)
- பெருங்காட்டுக் கொற்றிக்குப் பேய் நொடித்து ஆங்கு (24)
# மருதக்கலி

## அருந்தொடரும் செய்தியும்

- வீங்கு இறை வடு
- அறைபோகும் நெஞ்சு
- வேளா முயக்கம்
- புனலாடப் பண்ணியாய்
- கல்லாவாய்ப் பாணன்
- அணங்கு போல் கமழும் நின் அலர் மார்பு
- அறிவுடை அந்தணன்
# நெய்தற்கலி

சங்க இலக்கியம் கலித்தொகை பாடல் தொகுப்பில் இடம்பெற்றுள்ள நெய்தல் திணைக் கலிப்பாப் பாடல்களை **நெய்தற்கலி** எனக் குறிப்பிடுகின்றனர். இதில் உள்ள பாடல்கள் 33. இவை கலித்தொகை நூலில் 118 முதல் 150 எண்ணுள்ள பாடல்களாக வைக்கப்பட்டுள்ளன. இவற்றைப் பாடிய புலவர் நல்லந்துவனார்.  
இக்காலத்துப் பலராலும் போற்றப்படும் அடிகள் இக் கலியில் உள்ளன.
<poem>'ஆற்றுதல்' என்பது ஒன்று அலந்தவர்க்கு உதவுதல்;
'போற்றுதல்' என்பது புணர்ந்தாரைப் பிரியாமை;
'பண்பு' எனப்படுவது பாடு அறிந்து ஒழுகுதல்;
'அன்பு' எனப்படுவது தன் கிளை செறாஅமை;
'அறிவு' எனப்படுவது பேதையார் சொல் நோன்றல்;
'செறிவு' எனப்படுவது கூறியது மறாஅமை;
'நிறை' எனப்படுவது மறை பிறர் அறியாமை;
'முறை' எனப்படுவது கண்ணோடாது உயிர் வௌவல்;
'பொறை' எனப்படுவது போற்றாரைப் பொறுத்தல்;
ஆங்கு அதை அறிந்தனிர்
- மூவேந்தர் முரசு
- மாலையில் அந்தணர் தீ வளர்த்தல்
- அன்னத்தூவி மெத்தை
- தலைவன் பிரிந்திருக்கும் காலத்தில் தலைவி பொட்டு வைத்துக்கொள்ளமாட்டாள்.
# நெய்தற்கலி

## புராணக் கதை

- சிவன் கொன்றை மாலை சூடியது, மூன்று எயில்களை எரித்தது, காளைமேல் வந்தது, கங்கையைத் தலையில் அடக்கியது, பிறை அணிந்தது, ஆதிரையில் பிறந்தது, காமனை எரித்தது முதலான செய்திகள் ஒரே பாடலில் கூறப்பட்டுள்ளன. 33
- மாயவன் மார்பில் திருமகள் 28
# நெய்தற்கலி

## திருக்குறளின் தாக்கம்

| கலித்தொகை அடி | திருக்குறள் | நெய்தல் கலி பாடல் எண் |  |
| --- | --- | --- | --- |
| வேண்டிய வேண்டியாங்கு எய்தல் வாய் எனின் | வேண்டிய வேண்டியாங்கு எய்தலால் செய்தவம் ஈண்டு முயலப்படும் | 26 |  |
| பிறர் நோயும் தம் நோய் போல் போற்றி அறன் அறிதல் சான்றவர்க்கெல்லாம் கடன் | அறிவினான் ஆகுவது உண்டோ பிறிதின் நோய் தன் நோய் போல் போற்றாக்கடை | 22 |  |
| காமக் கடும்பகையில் தோன்றினேற்கு ஏமம் எழில்நுதல் ஈத்த இம் மா (குறள் வெண்பா) | காமம் உழந்து வருந்தினாற்கு ஏமம் மடல் அல்லது இல்லை வலி | 22 | } |
# பாலைக்கலி

சங்க இலக்கியம் கலித்தொகை பாடல் தொகுப்பில் இடம்பெற்றுள்ள பாலைத்திணைக் கலிப்பாப் பாடல்களை **பாலைக்கலி** எனக் குறிப்பிடுகின்றனர். இதில் உள்ள பாடல்கள் 35. இவை கலித்தொகை நூலில் 2 முதல் 36 எண்ணுள்ள பாடல்களாக முதல் அடுக்கில் வைக்கப்பட்டுள்ளன. இவற்றைப் பாடிய புலவர் பாலை பாடிய பெருங்கடுங்கோ  
தலைவன் தலைவியைப் பிரிந்து பொருளீட்டச் செல்லும் பிரிவோடு தொடர்புடைய செய்திகளைக் கூறுவது பாலைத்திணை.
# பாலைக்கலி

## பலரைக் கவர்ந்த பகுதி

பாலைக்கலியில் பலரைக் கவர்ந்த பகுதிகள் பல. அவற்றுள் இரண்டு பாடல்களில் உள்ள தாழிசைப் பகுதி  
| தோள் நலம் உண்டு துறக்கப்பட்டோர்  
வேள் நீர் உண்ட குடை ஓரன்னர் | பல உறு நறுஞ் சாந்தம் படுப்பவர்க்கு அல்லதை,  
மலையுளே பிறப்பினும், மலைக்கு அவைதாம் என் செய்யும்?  
நினையுங்கால், நும் மகள் நுமக்கும் ஆங்கு அனையளே |  |
| --- | --- | --- |
| நல்குநர் புரிந்து நலன் உணப்பட்டோர்  
அல்குநர் போகிய ஊர் ஓரன்னர் | சீர் கெழு வெண் முத்தம் அணிபவர்க்கு அல்லதை,  
நீருளே பிறப்பினும், நீர்க்கு அவைதாம் என் செய்யும்?  
தேருங்கால், நும் மகள் நுமக்கும் ஆங்கு அனையளே |  |
| கூடினர் புரிந்து குணன் உணப்பட்டோர்  
சூடினர் இட்ட பூ ஓரன்னர் | ஏழ் புணர் இன் இசை முரல்பவர்க்கு அல்லதை,  
யாழுளே பிறப்பினும், யாழ்க்கு அவைதாம் என் செய்யும்?  
சூழுங்கால், நும் மகள் நுமக்கும் ஆங்கு அனையளே | } |
# பாலைக்கலி

## கருத்தோட்டம்

இதன் 35 பாடல்களில் தோழி கூறுவதாக 28 பாடல்களும் தலைவி கூறுவதாக 5 பாடல்களும் செவிலிக்கு முக்கோல் பகவர் கூறுவதாக ஒரு பாடலும் பாணன் கூறுவதாக ஒன்றும் இதில் உள்ளன.  
**தோழி தலைவியிடம் கூறுகிறாள்.** என் சொல்லைக் கேட்டு காதலர் பொருள் தேடச் செல்லாமல் தங்கிவிட்டார் (1), நீ செல்லும்காட்டில் மரங்கள் தளிர்க்கட்டும் (2), நீ சென்றால் இவள் இவள் உயிர் இருக்குமா (3), இவள் புலம்பிக்கொண்டு உயிர் வாழ முடியுமா (4), இவள் வளையல் கழலும் (6), விருந்தோம்பி இல்லிருந்து வாழ்வதுதான் இவளுக்கு இவளுக்குப் பொருள் (7), தலைவன் செல்லவில்லை, புலம்பாதே (9), கீற்றமும் மூப்பும் மறந்தாயா (11), அவர் சும்மா சொல்லி நகைக்கிறார், போகமாட்டார் (12), பொருளாசையைக் கைவிடுக (13), இளமை நிலைக்குமா (14), அறம் பெரிதென்று நின்றுவிட்டார் (15), இன் சொல் மருத்துவன் ஊட்டிய மருந்து போல் பலித்துவிட்டது (16), ஒன்றன் கூறு உடுப்பவர் ஆயினும் ஒன்றினார் வாழ்க்கையே வாழ்க்கை (17), செய்வினை முற்றாமல் இவள் அவலம் கேட்டு மீளவேண்டி வரும். (18), இமைப் பொழுதும் வாழாள் (20), வறுமையில் வாழ இவள் அஞ்சினாளா (21), நீ இல்லாத காலம் மழை இல்லாத காலம் போன்றது (24), அவர் திரும்பியுள்ளதாகத் தூது வந்துள்ளது (25), அவர் தேர் விரைந்து வருகிறது (26), நாம் தூது அனுப்பியுள்ளோம் (27), இதோ வந்துவிட்டார் (28), கூடல் நகருக்கு அவரது கொடிப்படை வந்துவிட்டது (30), அவரது தூது வந்திருக்கிறது (31), திரும்புவதற்குத் தேரைப் பூட்டிவிட்டார் (32), குதிரையில் வருகிறார் (33), விடியற் காலத்திலேயே தேரைப் பூட்டியுள்ளார் (34), அவர் வரவைக் காண என் நெஞ்சம் துடிக்கிறது (35)  
**தலைவி தலைவனிடம் கூறுகிறாள்.** கொடிய காடு என்றாலும் நானும் உன்னடுடன் வருவதுதான் இன்பம் (5), பொடி சுடும் காடு என்றான் தலைவன். அங்கே தன் குட்டி கலக்கிய நீரைத் தன் பெண்யானைக்கு ஊட்டிவிட்டுப் பின்னர் நீர்ப் பருகும் ஆண்யானையைப் பார்க்கலாம் அல்லவா என்கிறாள் தலைவி (10) கானத்தில் பருகுவதற்கு ஆற்றுநீர் இருக்காது என்கிறான் தலைவன். ஆற்றுநீர் கழிவது போல் இளமை போய்விடுமே. ஆறு நீர் இல்லாமல் போனால் என்ன, உன் நெஞ்சைத் தேறும் நீர் என்னிடம் இருக்கிறது என்குறாள் தலைவி (19) நீர் மொண்டு குடித்த பனங்குடை போல் என்னைத் தூக்கி எறியலாமா என்கிறாள் (22), நீ தொய்யில் எயுதாவிட்டால் என் உயிர் இருக்காது என்கிறாள் தலைவி. (23)  
**பாணன் கூறுகிறான்** பாசறையில் தலைவனைக் கண்டுவந்த பாணன் முன்பு காமன் விழாவில் உன்னோடு விளையாடியதை எண்ணி வருவார் எனக் கூறித் தலைவியைத் தேற்றுகிறான் (29)  
**பகவன் கூறுகிறான்.** தலைவனுடன் சென்ற தலைவியை வழிநில் கண்ட முக்கோல் பகவர் தல்லவியைத் தேடிவரும் செவிலியிடம் கூறுகின்றனர். சந்தனம் தான் பிறந்த மலைக்குப் பயன்படாமல் பூசிக்கொள்பவருக்கும், முத்து தான் பிறந்த கடலுக்குப் பயன்படாமல் அணிந்துகொள்பவருக்கும், யாழிசை தான் பிறந்த யாழுக்குப் பயன்படாமல் மீட்டுபவனுக்கும் பயன்படுவது போல உன் மகள் பயன்படுகிறாள் என்கிறார் (8)
# பாலைக்கலி

## உலகியல்

- தவத்தால் பேரின்பம்
- ஈகையால் செல்வம் வளரும்
- பொருள் தேடுதலின் நோக்கம் ஈகை
- பொருளால் அறம் செய்யலாம். உதவியவர்களுக்கு உதவலாம், பகை வெல்லலாம், காதலின்பம் பெறலாம்.
- பொருள் உடைமையும் இல்லாமையும்
- வாங்கும்போதும் கொடுக்கும்போதும் முகம் மாறுபடுதல்
- காதலனுடன் செல்வது அறநெறி.
- கூடி மகிழ்வதுதான் வாழ்க்கை. செல்வம் அன்று.
# பாலைக்கலி

## வாழ்வியல்

- வழிப்பறி
- திருமணத்திற்கு மொழி, குலம், நல்ல-நாள், நல்ல-நேரம் என்று இல்லை
- தலையில் வாள் போல் வாக்கு எடுத்துச் சீவிக் கொள்வர். எஃகு என்னும் சீப்பால் தலை வாரிக்கொள்வர்.
- கொம்பு ஊதி யானையைக் பலக்குவர்.
- அந்தணரின் குடை, உறி, கரகம், முக்கோல், நடை
- யானையை யாழிசையால் அடக்குவர்.
- நம்பிக்கை - பல்லி ஒலி, இடக்கண் துடித்தல் ஆகியவை நன்மையின் அறிகுறிகள்
# பாலைக்கலி

## வாழ்வியல்

### இயற்கை

- பாலைநிலத்தில் மாயநீர்த் தோற்றம், (மரல், கானல்நீர்), வழங்காத் தேர்நீர் , தேர் அறல்
# பாலைக்கலி

## திருக்குறள் தாக்கம்

| பாலைக்கலியின் பாடல்-பகுதி | பாலைக்கலியில் பாடல் எண் | திருக்குறள் |  |
| --- | --- | --- | --- |
| படையமை சேக்கையுள் பாயலின் அறியாய் நீ, புடை பெயர்வாய் ஆயினும் புலம்பு கொண்டு இனைபவள் | 9 | புல்லிக் கிடந்தேன் புடை பெயர்ந்தேன் அவ்வளவில் அள்ளிக் கொள்வு அற்றே பசப்பு |  |
| வறன் ஓடின் வையத்து வான் தரு கற்பினாள் | 15 | தெய்வம் தொழாஅள் கொழுநற் தொழுது எழுவாள் 'பெய்' எனப் பெய்யும் மழை |  |
| பொருள்தான் பழவினை மருங்கில் பெயர்பு பெயர்பு உறையும் | 20 | ஆகு ஊழால் தோன்றும் அசைவு இன்மை கைப்பொருள் போகு ஊழால் தோன்றும் மடி | } |
- சிலப்பதிகாரம் தாக்கம்
"காதலர்ப் புணர்ந்தவர் கவவுக்கை நெகிழாது" எனனும் தொடர் இந்தக் கலியில் (32-7) வருகிறது. இதன் தாக்கம் சிலப்பதிகாரம் மங்கல வாழ்த்துப் பாடலில் "காதலற் பிரியாமல் கவ்வுக்கை நெகிழாமல் தீது அறுக" எனக் வாழ்த்திக் கோவலன் கண்ணகி மணமக்களை மங்கல மடந்தையர் முதலிரவுப் படுக்கையில் ஏற்றினர் என வருகிறது.  
இவை இந்த நூல்களின் காலத்தைக் கணிக்க உதவுகின்றன.
# பாலைக்கலி

## உவமை

- சுடும் கண்ணீர்
- மாமை நிறம்
- ஈர உடம்பு
- மகப் பெற்ற தாய் போல் பயன் தந்த நிலவுலகு
- சான்றவர் அடக்கம் போல் பூக்காத கிளைகள்
- புணர்ந்தவர் முகம் போன்ற பூங்கொத்து
- உறவினர் இல்லாத வாழ்க்கை
- பகைப்பவன் வாழ்க்கை
- சோம்பல் இல்லாதவன் செல்வம்
- பொய் சாட்சி
- புகை படிந்த கண்ணாடி
- நிலாக் கிரகணம்
- வேள்விப் குகை போல் நெஞ்சின் பெருமூச்சு
- கொடுங்கோலன் வேலை வாங்குதல்
- கொடுங்கோலன் வரி வாங்குதல்
# பாலைக்கலி

## மொழியியல்

- அளபெடை அடுக்கு
- **என்னாங்கு** வாராது ஓம்பினை 22 = **என்னிடம்**
- ஒளி **ஓடற்பாள்** மன்னோ 9 = **ஓடற்பாலையள்**, ஓடப்போகிறாள்
- **விலங்கின்று** அவர் ஆள்வினை = **விலகியது** 15
- வல்வினை வயங்குதல் **வலித்திமன்** 16 = **வலிமையால் தாக்கப்பட்டாய்**
- கடுங்**குரை** அருமைய காடு 12 – குரை இடைச்சொல்
- இனிய சொல்லி **இன்னாங்கு** பெயர்ப்பது = **இன்னா வர**
- **யாழ** – இடைச்சொல் 13
- யாழ நின் மைந்து உடை(ய) மார்பில் **சுணங்கு** = **தசை மடிப்பு** 17
- **மருளி** கொள் மடநோக்கம் = **மருண்டு** 13
- மதித்தீத்தை 13 - ஏவல் ஒருமை வினைமுற்று
- அவலம் 18
- பொருள் திறத்து **அவவு**க்கை விடுத்தல் – **அவாவு** 13
- **கூற்றூழ்** போல் வாழ்நாள் குறைபடும் 16 = **தலைவிதி**
# பாலைக்கலி

## புராணச் செய்தி

- சிவன்
- திருமகள்
- பரசுராமன்
- கொற்றவை முழக்கம்
- வளித்தெய்வம்
- பலராமன் மராம் பூ நிறம்
- கதிரவன் செருந்திப் பூ நிறம்
- காமன் காஞ்சிப் பூ நிறம்
- காமன் தம்பி சாமன் ஞாழல் பூ நிறம்
- சிவன் இலவம் பூ நிறம்
- அரக்கு மாளிகைத் தீயிலிருந்து வீமன் அனைவரையும் காப்பாற்றியது
இந்தச் செய்திகள் பூக்களின் நிறத்தை அறிய உதவுகின்றன.
# ந. சங்கரய்யா

**ந. சங்கரய்யா** (*N.Sankaraiah*, 15 சூலை 1921 – 15 நவம்பர் 2023) நூற்றாண்டு கண்ட விடுதலைப் போராட்ட வீரரும், இந்திய கம்யூனிஸ்ட் கட்சியின் (மார்க்சிஸ்ட்) தமிழ்நாடு மாநிலக்குழுவின் 15 ஆவது மாநிலச் செயலாளராகவும், இந்திய பொதுவுடைமை இயக்கத்தின் மூத்த தலைவரும் ஆவார். மாணவப் பருவத்திலேயே கம்யூனிஸ்ட் கட்சியில் சேர்ந்து போலீசாரின் தடியடிகள், தலைமறைவு வாழ்க்கை மற்றும் போராட்டங்களில் பங்கேற்றவர். இந்திய கம்யூனிஸ்ட் கட்சி (மார்க்சிஸ்ட்) உருவான போது இருந்த 36 தலைவர்களில் என்.சங்கரய்யாவும் ஒருவர்.
# ந. சங்கரய்யா

## வாழ்க்கை வரலாறு

கோவில்பட்டியை சேர்ந்த நரசிம்மலு மற்றும் ராமானுஜம் தம்பதியினருக்கு இரண்டாவது மகனாக 1921 சூலை 15 அன்று பிறந்தார்.  
அவரது அண்ணன் மகன் ஆர். செல்வராஜ், தமிழகத் திரைப்படத்துறையில் திரைக்கதை ஆசிரியராகப் பணியாற்றுகிறார்.
# ந. சங்கரய்யா

## வாழ்க்கை வரலாறு

### கல்லூரி வாழ்க்கை

இடைநிலை படிப்பிற்காக மதுரை அமெரிக்கன் கல்லூரியில் 1937 ஆம் ஆண்டில் சேர்ந்தார். வரலாறு பிரதான பாடமாகும். அமெரிக்கன் கல்லூரியின் பரிமேலழகர் தமிழ்க்கழகத்தின் இணைச் செயலாளராகவும் தேர்ந்தெடுக்கப்பட்டார்.
# ந. சங்கரய்யா

## வாழ்க்கை வரலாறு

### மதுரை மாணவர் சங்கம்

1938 ஆம் ஆண்டில் சென்னை மற்றும் அண்ணாமலைப் பல்கலைக் கழகங்களில் சென்னை மாணவர் சங்கம் (Madras Student Organization) அமைக்கப்பட்டு சுதந்திரப் போரட்டத்தில் ஈடுபட்டு வந்தனர். இதேபோல் மதுரையிலும் மதுரை மாணவர் சங்கம் உருவாக்கப்பட்டது. அதன் செயலாளராக என்.சங்கரய்யா தேர்ந்தெடுக்கப்பட்டார். இவர் 1977 மற்றும் 1980ஆம் ஆண்டுகளில் நடைபெற்ற சட்டமன்றத் தேர்தல்களில் மதுரை கிழக்குத் தொகுதியிலிருந்து தேர்வுசெய்யப்பட்டார். 1986ஆம் ஆண்டில் கல்கத்தாவில் நடந்த மார்க்சிஸ்ட் கம்யூனிஸ்ட் கட்சியின் 12வது மாநாட்டில் கட்சியின் இவர் மத்தியகுழுவிற்குத் தேர்வுசெய்யப்பட்டார். அப்போதிலிருந்து தொடர்ந்து மத்தியகுழுவில் இருந்து வருகிறார். 1995இல் கடலூரில் நடந்த மார்க்சிஸ்ட் கம்யூனிஸ்ட் கட்சியின் மாநில மாநாட்டில், என்.சங்கரய்யா கட்சியின் தமிழ்நாடு மாநிலச் செயலராகத் தேர்வு செய்யப்பட்டார். 2002 ஆம் ஆண்டு பிப்ரவரி வரை அவர் அந்தப் பொறுப்பில் இருந்தார். 1982 முதல் 1991 வரை விவசாயிகள் சங்கத்தின் மாநிலத் தலைவராகவும் பணியாற்றியிருக்கிறார்.
# ந. சங்கரய்யா

## தகைசால் தமிழர் விருது

சென்னையில் 15 ஆகத்து 2021 அன்று நடைபெற்ற இந்திய விடுதலை நாள் விழாவில் தமிழ்நாட்டுக்கும், தமிழினத்தின் வளர்ச்சிக்கும் மாபெரும் பங்காற்றியவர்களை பெருமைப்படுத்தும் வகையில் தமிழ்நாடு அரசின் 'தகைசால் தமிழர்' விருது, முதல் முறையாக சங்கரய்யாவுக்கு வழங்கப்பட்டது.
# ந. சங்கரய்யா

## இறப்பு

என். சங்கரய்யா 2023 நவம்பர் 15 இல் சென்னை, அப்பலோ மருத்துவமனையில் தனது 102-ஆவது அகவையில் காலமானார்.
# சுந்தர சண்முகனார்

**சுந்தர சண்முகனார்** புதுவையில் வாழ்ந்து மறைந்த தமிழ்நாட்டுத் தமிழறிஞர்; கவிஞர்; எழுத்தாளர்; தமிழில் புதிய துறைகளில் ஆய்வினை மேற்கொண்ட அறிஞர். நூல்தொகுப்புக்கலை, அகராதியியல்கலை ஆகிய துறைகள் பற்றி முதன்முறையாக முறையியல் (Methodology) நூல்களைப் படைத்தவர். இவர் ஆற்றுப்படுகை அணுகுமுறையில் (River basin approach) பண்பாட்டு ஆய்வைத் தொடங்கி வைத்த முன்னோடி. மற்றும் இவர் *தமிழாசிரியர்களுக்கு தமிழ் தவிர வேறு எதுவும் தெரியாது* என்னும் மாயத்தோற்றத்தைத் தகர்த்தவர்களில் ஒருவர்.
# சுந்தர சண்முகனார்

## பிறப்பு

கடலூர் நகரில் உள்ள புதுவண்டிப்பாளையம் பகுதியில் செங்குந்தர் கைக்கோள முதலியார் மரபில் அன்னபூரணி அம்மாள் - சுந்தரம் இணையருக்கு மகனாக 13 சூலை 1922 அன்று இவர் பிறந்தார். இவரது இயற்பெயர் சண்முகம். பின்னாளில் தன் தந்தையின் பெயரைத் தன் பெயருக்கு முன்னர் இணைத்துச் சுந்தர சண்முகனார் ஆனார்.
# சுந்தர சண்முகனார்

## கல்வி

சுந்தர சண்முகனார் கடலூரை அடுத்த திருப்பாதிரிப்புலியூரில் உள்ள தூய வளனார் பள்ளியில் பள்ளி இறுதி வகுப்பு வரை பயின்றார். அதே வேளையில் திருப்பாதிரிப்புலியூர் சிவத்திரு ஞானியார் மடலாயத்தில் ஐந்தாம் பட்டத்து அடிகளுக்கு மாணவராகச் சேர்ந்தார். அவ்வடிகளின் அறிவுரையின்படி 1936ஆம் ஆண்டில் தனது பதினான்காம் அகவையில் திருவையாறு அரசர் கல்லூரியில் தமிழ் வித்துவான் வகுப்பில் சேர்ந்தார். . 1939ஆம் ஆண்டில் வித்துவான் பட்டம் பெற்றார். பின்னர் தனியே படித்து இடைநிலை வகுப்பையும் இளங்கலைப் பட்டத்தையும் நிறைவு செய்தார்.  
1952 ஆம் ஆண்டில் சென்னை சைதாப்பேட்டையில் உள்ள ஆசிரியர் பயிற்சிக் கல்லூரியில் ஆசிரியர் பயிற்சிப் படிப்பில் தேர்ந்தார்.  
இவைதவிர பின்வரும் கல்விச் சான்றிதழ்களையும் சுந்தர சண்முகனார் பெற்றிருந்தார்:  
- 1958ஆம் ஆண்டில் கோயமுத்தூர் பீளைமேட்டில் தமிழக பொதுக்கல்வித்துறை நடத்திய முதியோர் இலக்கியப்பண்ணைச் சான்றிதழ்.
- சென்னை சைவ சிந்தாந்தப் பெருமன்றத்தின் சைவ சித்தாந்தச் சான்றிதழ்
- தருமபுர ஆதீனம் வழங்கிய சமயக் கல்விப் பயிற்சிச் சான்றிதழ்
- புதுச்சேரி பிரஞ்சு இன்சுடிடியூட் வழங்கிய பிரஞ்சு பட்டயம்
# சுந்தர சண்முகனார்

## பணி

ஞானியார் அடிகளின் பரிந்துரையைப் பெற்று மயிலம் சிவஞானபாலைய அடிகள் தமிழ்க் கல்லூரியில் தனது பதினெட்டாம் அகவையில் 1940 ஆம் ஆண்டு தமிழ் விரிவுரையாளராகப் பணியேற்றார். 1946 ஆம் ஆண்டில் கல்லூரியின் துணை முதல்வராகப் பணியாற்றிய நிலையில் தனக்கு ஏற்பட்ட மூளைக்கட்டியின் (Brain Tumor ) காரணமாகப் பணியிலிருந்து விலகினார். &  
1947 ஆம் ஆண்டில் புதுச்சேரியில் தன் ஓரகத்தான் (தன் மனைவிக்கு உடன்பிறந்தவர்க்குக் கணவர்) சிங்கார குமரேசன் உதவியுடன் பைந்தமிழ் பதிப்பகம் என்னும் நூல் வெளியீட்டு நிறுவனத்தைத் தொடங்கினார். இந்நிறுவனம் 1997 ஆம் ஆண்டு வரை செயற்பட்டது. [ஓரகத்தான் = சகலன்]  
1948 ஆம் ஆண்டு முதல் 1958ஆம் ஆண்டு வரை புதுச்சேரி பெத்திசெமினார் பள்ளியில் தமிழ்த்துறைத் தலைவராகப் பணியாற்றினார். பின்னர் 1958ஆம் ஆண்டு முதல் 1980ஆம் ஆண்டு வரை புதுச்சேரி அரசினர் ஆசிரியர் பயிற்சி நடுவத்தில் தமிழ்ப் பேராசிரியராகப் பணியாற்றி விருப்ப ஓய்வுபெற்றார்.  
தமிழ்நூல் தொகுப்புக்கலை என்னும் நூலின் வழியே தமிழ்நூல் தொகுப்பு முறையியலை சுந்தர சண்முகனார் வரையறுத்திருந்தார். அதனைக் கண்ட தஞ்சைத் தமிழ்ப் பல்கலைக்கழகத் துணைவேந்தர் முனைவர் வ. ஐ. சுப்பிரமணியம் அப்பல்கலைக் கழகத்தின் தொகுப்பியல் துறைத்தலைவர் பதவியை வகிக்குமாறு 1982 ஆம் ஆண்டில் அழைப்பு விடுத்தார். சுந்தர சண்முகர் அவ்வழைப்பையேற்று அப்பணியில் சேர்ந்தார். ஆனால் மூளைக்கட்டி நோய்க்கொடுமை காரணமாக 1983 ஆம் ஆண்டு அப்பணியிலிருந்து விலகினார். பின்னர் தனது இறுதிநாள் வரை புதுவையில் தங்கி நூலாக்கப் பணிகளில் ஈடுபட்டார்.  
மேலும் மதுரை காமராசர் பல்கலைக் கழகத்தின் கல்விக் குழுவில் வாழ்நாள் உறுப்பினராகப் பணியாற்றினார்.
# சுந்தர சண்முகனார்

## படைப்புகள்

சுந்தர சுந்தரனார் இடையறாது தொல்லை கொடுத்த நோய்க்கு இடையிலும் நுண்மான் நுழைபுலம் துலங்கப் பல்வேறு துறைகளில் தொடர்ந்து நூல்கள் எழுதினார். அவற்றின் பட்டியல் வருமாறு:  
மேற்கண்டவை தவிர பல்வேறு சூழ்நிலைகளில் இயற்றப்பட்ட தனிப்பாடல்களும் பல்வேறு இதழ்களில் எழுதிய கட்டுரைகளும் இருக்கின்றன.  
இவருடைய இப்படைப்புகள் அனைத்தும் 2010 ஆம் ஆண்டில் தமிழக அரசால் நாட்டுடைமை ஆக்கப்பட்டு உள்ளன.
# சுந்தர சண்முகனார்

## இதழ்கள்

1949, சனவரி 23 ஆம் நாள் தொடங்கி சில ஆண்டுகள் **திருக்குறள் தெளிவு** என்னும் திங்களுக்கு இருமுறை இதழை வெளியிட்டார். ஒவ்வொரு இதழிலும் திருக்குறள்கள் சிலவற்றிற்கு ஆராய்ச்சி விரிவுரை எழுதினார். & இவ்வுரை இதழ்கள் தொகுக்கப்பட்டு 1963ஆம் ஆண்டில் வள்ளுவர் இல்லம் என்னும் நூலாக வெளியிடப்பட்டது. இவ்விதழில் இல்வாழ்க்கை, வாழ்க்கைத் துணைநலம், மக்கள் பேறு ஆகிய மூன்று அதிகாரங்களில் உள்ள முப்பது குறட்பாகளுக்கு எழுதிய ஆராய்ச்சி விரிவுரைகள் முழுமையாகப் பேராசிரியர் சு. ச. அறவணனால் தொகுக்கப்பட்டு 2004 ஏப்ரல் 26 ஆம் நாள் வள்ளுவர் கண்ட மனையறம் என்னும் நூலாக வெளியிடப்பட்டுள்ளன.  
1958 அக்டோபர் 22 ஆம் நாள் தொடங்கி சில ஆண்டுகள் **தெவிட்டாத திருக்குறள்** என்னும் திங்களுக்கு இருமுறை இதழை வெளியிட்டார். ஒவ்வொரு இதழிலும் திருக்குறளின் காமத்துப்பால், பொருட்பால், அறத்துப்பால் என்னும் வைப்புமுறையில் ஒவ்வொரு பாலிலும் உள்ள சில குறள்களுக்கு ஆராய்ச்சி விரிவுரை எழுதினார். & அவ்வாறு எழுத்தப்பட்ட உரைகளில் 51 குறள்களுக்கான உரைகளைத் தொகுத்து 1991 நவம்பர் 5 ஆம் நாள் ஆழ்கடலில் சில ஆணிமுத்துக்கள் என்னும் நூலாக வெளியிட்டார்.
# சுந்தர சண்முகனார்

## திருவள்ளுவர் தமிழ்ப் பல்கலைக் கழகம்

1966 சூன் 2 ஆம் நாள் திருவள்ளுவர் தமிழ்ப் பல்கலைக் கழகம் என்னும் அமைப்பை உருவாக்கினார். இவ்வமைப்பிற்கு அரசின் பதிவையும் பெற்றார். இவ்வமைப்பின் வழியே திருக்குறள், யாப்பிலக்கண வகுப்புகளை நடத்தினார். அவ்வகுப்பில் பங்கேற்ற மாணவர்களுக்குத் தேர்வுகள் நடத்தி, வெற்றி பெற்றவர்களுக்குப் பட்டங்கள் வழங்கினார்.
# சுந்தர சண்முகனார்

## வானொலி உரைகள்

சண்முக சுந்தரனார் வாய்ப்புக் கிடைத்த பொழுதெல்லாம் வானொலியில் இலக்கியப் பேருரைகள் ஆற்றினார். அவற்றுள் சில:  
- **குற்றாலக் குறவஞ்சி**, 1949 மே 10ஆம் நாள், இரவு 7:30 மணி முதல் 7:45 மணி வரை, திருச்சி வானொலி நிலையம்.
# சுந்தர சண்முகனார்

## குடும்பம்

சுந்தர சண்முகனார் தனது இருபத்திரண்டாவது அகவையில் 1944 மே 26 ஆம் நாள் புதுச்சேரியைச் சேர்ந்த **விருத்தாம்பிகை** அம்மையாரை மணந்தார். இவ்விணையர்களுக்கு **சு. ச. அறவணன்** என்னும் மகனும் **அங்கயற்கண்ணி** என்னும் மகளும் பிறந்தனர்.
# சுந்தர சண்முகனார்

## பெற்ற பட்டங்களும் விருதுகளும்

சுந்தர சண்முகனார் 1951 ஆம் ஆண்டில் செந்தமிழாற்றுப்படை என்னும் நூலை இயற்றி அரங்கேற்றிய பொழுது, நாவலர் ச. சோமசுந்தர பாரதியார் அந்நூலிற்கு எழுதிய சிறப்புப் பாயிரத்தில் “சுதை இயற்கவி சுந்தர சண்முகர்” எனக் குறிப்பிட்டார். பின்னர் சோமசுந்தர பாரதியாரின் பரிந்துரையை ஏற்று, புதுக்கல்விக் கழகம் **இயற்கவி** எனப் பட்டம் வழங்கியது.  
இவர் திருக்குறள் தெளிவுரை, திருக்குறள் தெளிவு, தெவிட்டாத திருக்குறள் ஆகிய வெளியீடுகளின் வழியாகவும் தன்னுடைய நூல்கள் பலவற்றிலும் திருக்குறளின் மேன்மையை எடுத்துரைத்தார். இத்தகு திருக்குறள் பரப்பும்பணியைப் பாராட்டித் தமிழக அரசு 1991 சனவரி 15 ஆம் நாள் இவருக்குத் திருவள்ளுவர் விருது வழங்கியது.  
இவர் பல துறைகளிலும் நூல்கள் எழுதிய சான்றாண்மையைப் பாராட்டி மதுரை காமராசர் பல்கலைக்கழகம் 1991 அக்டோபர் 17ஆம் நாள் இவருக்குத் **தமிழ்ப் பேரவைச் செம்மல்** என்னும் பட்டத்தை வழங்கியது.  
இவைதவிர பின்வரும் பட்டங்களையும் விருதுகளையும் பெற்றிருக்கிறார்:  
| - | **ஆண்டு** | **விருது** | **வழங்கியோர்** |
| --- | --- | --- | --- |
| செந்தமிழ்ச் செம்மல் | புதுவைத் தமிழ்ச் சங்கம் |  |  |
| 1972 | புதுப்படைப்புக் கலைஞர் | தமிழ்நூல் தொகுப்புக் கலை வெளியீட்டுவிழாவில் அன்றைய புதுவை ஆளுநரைக்கொண்டு திரு. கு. கா. இராசமாணிக்கம் வழங்கினார். |  |
| செந்தமிழ்க் கொண்டல் | புதுவை சுப்பிரதீபக் கவிராயர் மன்றம் |  |  |
| ஆராய்ச்சி அறிஞர் | சிவத்திரு ஞானியார் மடாலயம், திருப்பாதிரிப்புலியூர் |  |  |
| தமிழ்ச் சான்றோர் | சேலம் தமிழ்ச் சங்கம் (தமிழகப் புலவர் குழுவின் வெள்ளி விழாவின் பொழுது) |  |  |
| திருக்குறள் நெறித்தென்றல் | தமிழக அரசு |  |  |
| குறளாயச் செல்வர் | ஈரோடு குறளாய இயக்கத்தின் புதுவைக் கிளை வழங்கியது |  |  |
| தமிழ் ஆய்வுக்கடல் | தமிழகச் செங்குந்தர் பெருமன்றம் |  |  |
| முனைவர் | உலகப் பல்கலைக் கழகம், அமெரிக்கா. | } |  |
# சுந்தர சண்முகனார்

## மறைவு

1946 ஆம் ஆண்டு முதலே மூளைக்கட்டி நோயோடு போராடிக்கொண்டிருந்த சுந்தர சண்முகனார் 1997 அக்டோபர் 30 ஆம் நாள் புதுச்சேரியில் காலமானார்
# சுந்தர சண்முகனார்

## நினைவேந்தல்கள்

சுந்தர சண்முகனாரின் மாணாக்கர்களான சொல்லாய்வுச் செல்வர் சு. வேல்முருகன், பாட்டறிஞர் இலக்கியன், புலவர் திருவேங்கடம், பாவலர் ஆ. மு. தமிழ்வேந்தன் ஆகியோர் இணைந்து 1998 மார்ச் 22 ஆம் நாள் **சுந்தர சண்முகனார் நினைவுக் கருத்தரங்கம்** ஒன்றை புதுச்சேரியில் நடத்தினர்.  
இவர்தம் மாணாக்கர்களும் மகன் சு. ச. அறவணனும் இணைந்து சுந்தர சண்முகனார் அறக்கட்டளை ஒன்றைத் தொடங்கி புதுச்சேரியில் திங்கள்தோறும் இலக்கிய நிகழ்ச்சிகளை நடத்தி வருகின்றனர். இந்த அறக்கட்டளையினர் 2009 நவம்பர் 12 ஆம் நாள் **சுந்தர சண்முகனார் நினைவுக் குறுந்தகடு** ஒன்றினை புதுச்சேரியில் வெளியிட்டனர்
# இயற்கை வரலாற்றுக்கான தேசிய அருங்காட்சியகம்

**இயற்கை வரலாற்றுக்கான தேசிய அருங்காட்சியகம்** (*National Museum of Natural History*) என்பது ஐக்கிய அமெரிக்காவின் தலைநகரான வாசிங்டன் பெருநகரில் அமைந்துள்ளது. இந்த அருங்காட்சியகம் உலகிலுள்ள மிகப் பெரிய காட்சியகங்களுள் ஒன்றாகும். பதினான்கு கோடி பல்துறை சார்ந்த பொருள்கள் உள்ளன. பெருமை மிக்க ஹோப் வைரம் (நம்பிக்கை வைரம்) இங்குள்ளது. இந்த வைரம், அதனை வைத்திருப்பவருக்கு நன்மை பயக்காது என்பது ஓர் ஐதீகம். பதினாறு அருங்காட்சியகங்களும் ஒரு மிருகக் காட்சிச்சாலையும் இதில் அடங்கும்.  
இந்த அருங்காட்சியகம் தோன்றக் காரணமான ஜேம்ஸ் ஸ்மித்சன், அமெரிக்க மண்ணில் கால் பதித்தவரல்லர். அவருக்கு அங்கு யாரையும் தெரியாது. இருப்பினும் இந்த பெருமைமிக்க காட்சியகம் அமையக் காரணமானவர். இந்த புதிரான துன்பப் பட்ட ஆங்கில அறிவியலாளர், தனது சொற்ப சொத்தினை அமெரிக்க மக்களுக்கு ஏன் அன்பளிப்பாகக் கொடுத்தார் என்பதும் தெரியவில்லை.
# சுகோத்தாய் இராச்சியம்

**சுகோத்தாய் இராச்சியம்** (ஆங்கிலம்: *Sukhothai Kingdom*, தாய்: *ราชอาณาจักรสุโขทัย*) என்பது கி.பி 1238-ஆம் ஆண்டு முதல் 1438-ஆம் ஆண்டு வரையில் தாய்லாந்தின் வடமத்தியில் சுகோத்தாய் நகரையும் அதன் அருகில் இருந்த பகுதிகளையும் உள்ளடக்கி இருந்த ஓர் இராச்சியம் ஆகும்.  
இந்த இராச்சியம் கி.பி.678-இல் பிரயா பலிராஜ் (*Phraya Paliraj*) என்பவரால் நிறுவப்பட்டது என்றும் அவரின் பூர்வீகம் இலாவோ இராச்சியம் என்றும் தாய்லாந்து காலச் சுவடுகள் (*Northern Thai Chronicles*) பதிவு செய்துள்ளன.  
1438-ஆம் ஆண்டு வரை ஒரு சுதந்திர அரசாக இருந்தது. அதன் அரசரான போரோம்மாபன் (Borommapan) எனும் மகா தம்மராச்சா IV (*Maha Thammaracha IV*) இறந்த பிறகு, அதன் அண்டை இராச்சியமான அயூத்தியாஇராச்சியத்தின் ஆளுமையின் கீழ் வந்தது.
# சுகோத்தாய் இராச்சியம்

## பொது

இந்தச் சுக்கோத்தாய் இராச்சியம், கெமர் மற்றும் லாவோ கட்டுப்பாட்டின் கீழ் இருந்த போது, கெமர் மக்கள், சுக்கோத்தாய் நகரத்தில் பல்வேறு நினைவுச் சின்னங்களைக் கட்டினார்கள். அவற்றுள் பல இன்னும் அங்கு உள்ளன.  
இதன் தலைநகரம், தற்போதைய சுகோத்தாய் நகரில் இருந்து 12 கி.மீ. தூரத்தில் இருந்தது. தற்போது அந்த நகர்ப்பகுதி சிதைந்த நிலையில் உள்ளது. சுகோத்தாய் வரலாற்றுப் பூங்கா (*Sukhothai Historical Park*) என்ற பெயரில் யுனெஸ்கோ இதனை உலகப் பாரம்பரியக் களமாக (*World Heritage Site*) அறிவித்துள்ளது.
# ஆவியூர், விருதுநகர்

**ஆவியூர்** (ஆங்கிலம்:Aviyoor), இந்தியாவின் தமிழ்நாடு மாநிலத்தில் அமைந்துள்ள விருதுநகர் மாவட்டத்தில் காரியாப்பட்டி வட்டத்திலுள்ள ஓர் ஊர் ஆகும். மதுரையில் இருந்து 20 கி.மீ. தொலைவில், காரியாப்பட்டி செல்லும் வழியில் ஆவியூர் அமைந்துள்ளது. இந்த ஊரில் ஒன்பதாம் நூற்றாண்டைச் சேர்ந்த சிவன் கோவில் உள்ளது. இங்கு கிடைத்த சான்றுகளின்படி இந்த ஊர் வரலாற்றுக்கு (??) முந்தைய காலத்தை சேர்ந்தது என தொல்பொருள் வல்லுனர்கள் கூறுகின்றனர். இங்கு 60 அடி கம்பத்தடியான் பெருமாள் கோவில், சின்னக்கருப்பசாமி கொத்தாளம் கோவில், செல்லாயி அம்மன் கோவில், ஆவியூர் மார்நாட்டு பெரிய கருப்பசாமி கோவில், சின்னகருப்பசாமி கோவில், D.கடமங்குளம் ஆவியூர் ரெட்டகருப்பசாமி கோவில், ஆவியூர் மாணிக்கவாசகர் அய்யனார் திருக்கோவில்கள் உள்ளன. இங்கு சின்னகருப்பசாமி பங்குனி உற்சவத்தை முன்னிட்டு ஒவ்வொரு ஆண்டும் ஆவியூர் வடக்குத்தெரு கல்வாடி ஜல்லிக்கட்டு நடைபெறும். மாசி கழரியை முன்னிட்டு ஒவ்வொரு ஆண்டும் அழகிய பெருமாள் பெரியகருப்பசாமி கோவில் ஆவியூர் தெற்கு தெரு ஜல்லிக்கட்டு நடைபெறும். மாணிக்கவாசக அய்யனார் கோவில் பங்குனி கழரியை முன்னிட்டு ஒவ்வொரு ஆண்டும் ஆவியூர் கிழக்கு வடமாடு ஜல்லிக்கட்டு நடைபெறும். ஆவியூருக்கு அருகில் குரண்டி என்ற பெயருடைய ஊரில் சமணர் குகை உள்ளது.
# ஆவியூர், விருதுநகர்

## நரியைப் பரியாக்கிய ஆவியூர்

பாண்டிய மன்னனின் அமைச்சராக இருந்த வாதவூரடிகள் அராபிய வணிகரிடம் குதிரை வாங்கக் கடற்கரைப் பகுதிக்குச் சென்றார். அங்கு சிவபெருமான் குருந்த மரத்தடியில் குரு வடிவாக எழுந்தருளி இவருக்கு உபதேசம் செய்தார். வந்த வேலையை மறந்து இறைவனுக்கு ஆலயம் எழுப்புவதில் தன்னிடம் ஒப்படைக்கப்பட்ட பொருள் அனைத்தையும் செலவிட்டார். அப்படி கட்டப்பட்டது தான் ஆவுடையார் கோவில். அரசனிடமிருந்து அழைப்பு வந்ததும், சிவனிடம் முறையிட, பெருமானும் நரிகளைப் பரியாக்கிக் குதிரைச் சேவகனாக வந்து பாண்டியனிடம் ஒப்புவித்துச் சென்றார். இரவில் அக்குதிரைகள் மீண்டும் நரியாயின. அது கண்டு சினந்த அரசன் மாணிக்கவாசகரைச் சிறையிலிட்டான். பின் இறைவன் மாணிக்கவாசகரின் பெருமையை அரசனும் பிறரும் உணருமாறு, வைகையில் வெள்ளம் தோற்றுவித்துத் திருவிளையாடல் புரிந்தார்.  
இந்த நிகழ்ச்சி திருவிளையாடற் புராணத்தில் கூறப்பட்டுள்ளது. மாணிக்கவாசகர் வாழ்வில் நடந்ததாகக் கூறப்படும் இதற்கு அவரது திருவாசகத்தில் அகச்சான்று உள்ளதா? ஆராய்வோம்.  
திருவாசகத்தில் 3 இடங்களில் நரியைப் பரியாக்கிய விபரம் கூறப்பட்டுள்ளது.  
கீர்த்த்தித் திருவகவல் 36-ஆவது வரியில் – “நரியைக் குதிரை ஆக்கிய நன்மையும்.”  
திருவேசறவு 1-“நரிகளெல்லாம் பெருங்குதிரை ஆக்கியவாறன்றே உன் பேரருளே.”  
ஆனந்தமாலை 7- “நரியைக் குதிரைப் பரியாக்கி ஞாலமெல்லாம் நிகழ்வித்தாய்.”  
இந்த நரியை பரியாக்கிய இடம் இன்று உள்ள ஆவியூர் விருதுநகர் மாவட்டம். இங்கு இன்றளவும் மாணிக்கவாசகருக்குக் கோவில் உள்ளது. குதிரையை கொண்டு வந்து கொடுத்த சிவபெருமான் நொண்டி சாமி என்று பெயருடன் காட்சி அளிக்கிறார். பாண்டிய மன்னனை வெற்றி கொண்ட ராஜேந்திர சோழன் இந்த ஊரின் பெருமையை போற்ற மாணிக்க வாசகர் அமைத்த ஆவுடையார் கோவில் போன்றே இங்கு லிங்கம் இல்லா ஆவுடையை பிரதிஷ்டை செய்து கோவில் எழுப்பினார். இத்தனை புகழ் பெற்ற ஊர் ஆவியூர்.  
இன்றளவும் மாணிக்கவாசகரை குலதெய்வமாக கொண்ட மக்கள் இங்கு உண்டு.
# ஆவியூர், விருதுநகர்

## புவியியல் அமைப்பு

இவ்வூரின் அமைவிடம் 9° 44' N , 78° 6' E ஆகும். கடல் மட்டத்தில் இருந்து இவ்வூர் சராசரியாக 123 மீட்டர் (412 அடி) உயரத்தில் இருக்கின்றது.
# ஆவியூர், விருதுநகர்

## சிவன் கோவில்

சோழ அரசன் இராஜராஜ சோழனிடம் பாண்டிய மன்னர்கள் போரில் தோற்றனர். பாண்டிய நாடு சோழர்கள் வசமானது.இந்த பகுதியை நிர்வகிக்க இராஜேந்திர சோழனை அரசப் பிரதிநிதியாக முதலாம் இராஜராஜ சோழன் நியமித்தார். ராஜேந்திர சோழனின் தலைமையில் இந்த சிவன் கோவில் கட்டப்பட்டுள்ளது. இந்த சிவன் கோவில் ராஜேந்திர சோழனின் பெயரால் **ராஜேந்திர சோழீச்சுரம்** என அழைக்கப்படுகிறது. இந்த கோவிலில் கர்ப்பகிரகமும், அர்த்தமண்டபமும் காணப்படுகின்றன. இந்த கோவிலின் விமானம் முற்றிலும் சிதைந்த நிலையில் காணப்படுகிறது. பின்னர் அரசாண்ட பாண்டிய மன்னர்கள் கோவிலுக்கு சுற்று சுவர் எடுத்து, சிவலிங்கத்துக்கு கும்பாபிஷேகம் நடத்தியுள்ளனர்.
# ஆவியூர், விருதுநகர்

## கல்வெட்டுக்கள்

இந்த கோவிலின் வடக்கு சுற்றுச் சுவரில் பிற்காலப் பாண்டிய மன்னர்களை பற்றிய கல்வெட்டுக்கள் காணப்படுகின்றன. அவற்றில் 1246-ஆம் ஆண்டு முதலாம் ஜடாவர்ம விக்கிரம பாண்டிய மன்னனை பற்றியும், 1250-ஆம் ஆண்டு இரண்டாம் மாறவர்ம சுந்தரபாண்டியனை பற்றிய குறிப்பும் காணப்படுகின்றன இந்த கல்வெட்டுக்களில் இந்த ஊர் **வயலூர் நாடு** என குறிப்பிடுகிறது. இந்த சிவன் கோவில் **ராஜேந்திர சோழீச்சுரம்** என அழைக்கப்படுகிறது. இந்த ஊர் மக்கள் சிறு வணிகர்களிடம் வரி வசூல் செய்து இந்த கோவிலை மேம்படுத்தி உள்ளனர்.
இன்னொரு கல்வெட்டின் பொதியன் செய்துங்க நாடாள்வான் என்பவரால் நிறுவப்பட்ட காமகோடா நாச்சியார் என்ற உமா தேவி சிலை உள்ளது. இந்த கோவிலுக்கு உரிய நிலம் அழகு அருளாள பெருமான் என்ற சோழ கங்கா தேவன் என்பவரால் 2 காணி நிலம் கொடையாக அளிக்கப்பட்டுள்ளது என இந்த கல்வெட்டு கூறும் செய்தி ஆகும்.
# நேட் சில்வர்

**நேட் சில்வர்** (*Nate Silver*, பிறப்பு: ஜனவரி 13, 1978) ஒரு அமெரிக்கப் புள்ளியியலாளர், தேர்தல் கணிப்பியிலாளர், அடிப்பந்தாட்ட புள்ளியியலாளர், எழுத்தாளர். 2008, 2012 ம் ஆண்டுகளின் ஐக்கிய அமெரிக்கத் தேர்தல் முடிவுகளைப் புள்ளியியல் அடிப்படையில் சரியாகக் கணித்ததனால் புகழ் பெற்றவர்.  
சில்வர், பெக்கோட்டா (*PECOTA*) எனும் அடிப்பந்தாட்ட புள்ளியியல் கணிப்பு முறைமையை உருவாக்கியதன் மூலம் முதன் முதலில் புகழ் பெற்றார். இம்முறைமை அடிப்பந்தாட்டக்காரர்களின் வருங்கால செயல்திறனைக் கணிப்பதற்கு பயன்படுத்தப்பட்டது. இதனை பேஸ்பால் புராஸ்பெகடஸ் என்ற நிறுவனத்துக்கு விற்ற சில்வர் அந்நிறுவனம் சார்பாக 2003-09 காலகட்டத்தில் இதனை நிருவகிக்கவும் செய்தார்.  
சில்வர் 2007 ஆம் ஆண்டு ”டெய்லிகோஸ்” என்னும் அரசியல் வலைத்தளத்தில் 2008 அமெரிக்க குடியரசுத் தலைவர் தேர்தல் பற்றிய தனது ஆய்வுகளையும் கணிப்புகளையும் எழுதத் தொடங்கினார். அதற்கு ”போப்லானோ” ("Poblano") எனும் புனைப்பெயரைப் பயன்படுத்தினார். ஹிலாரி கிளிண்டன், பராக் ஒபாமா இடையேயான மக்களாட்சிக் கட்சியின் உட்கட்சித் தேர்தல் முடிவுகளைக் கணிப்பதில் அவர் கண்ட வெற்றிகள் அவரது புகழைப் பரப்பின. பின் மார்ச் 2008 இல் ”ஃபைவ்தர்ட்டிஎய்ட்.காம்” (*FiveThirtyEight.com*) என்ற தனி வலைப்பதிவைத் தொடங்கி தன் இயற்பெயரிலேயே கணிப்புகளையும் ஆய்வுகளையும் வெளியிடத் தொடங்கினார். அமெரிக்க வெகுஜன ஊடகங்களும் அவரது கணிப்புகளை மேற்கோள் காட்டத் தொடங்கின. 2008 ஆம் ஆண்டு அமெரிக்கக் குடியரசுத் தலைவர் தேர்தலைக் கணிப்பதில் சில்வருக்கு பெரும் வெற்றி கிட்டியது. 50 அமெரிக்க மாநிலங்களில் 49 இல் அவரது தேர்தல் கணிப்புகள் சரியாக இருந்தன. மேலும் அமெரிக்க நாடாளுமன்ற மேலவைக்கு தேர்தல் நடைபெற்ற 35 இடங்களிலும் சில்வர் கணித்தது போலவே தேர்தல் முடிவுகள் இருந்தன. சில்வரின் வெற்றி தேர்தல் கணிப்புத் துறையில் பெரும் தாக்கத்தை ஏற்படுத்தியது.  
ஏப்ரல் 2009 இல் *டைம்* இதழின் ”உலகின் 100 கூடிய தாக்கமுடைய மாந்தர்” பட்டியலில் சில்வர் இடம்பெற்றார். 2010 இல் சில்வரின் வலைப்பதிவை இணையத்தில் வெளியிடும் உரிமையை *நியூயார்க் டைம்ஸ்* வாங்கியது. 2012 இல் சில்வரின் வலைப்பதிவுக்கு “சிறந்த அரசியல் வலைப்பதிவு”க்கான வெப்பி விருது வழங்கப்பட்டது. செப்டம்பர் 2012 இல் சில்வர் எழுதிய ”தி சிக்னல் அண்ட் தி நாய்ஸ்” (*The Signal and the Noise*) என்ற அபுனைவு புத்தகம் பெரும் வரவேற்பைப் பெற்றது. அமேசான்.காம் தளத்தில் 2012 மிக அதிக அளவில் விற்பனையான அபுனைவு புத்தகங்கள் பட்டியலில் முதலிடம் பெற்றது.  
பராக் ஒபாமாவும் மிட் ராம்னியும் போட்டியிட்ட 2012 அமெரிக்கக் குடியரசுத் தலைவர் தேர்தலிலும் சில்வரின் கணிப்புகள் பெரும் வெற்றி பெற்றன. இம்முறை 50 அமெரிக்க மாநிலங்களின் தேர்தல் முடிவுகளையும் சில்வர் சரியாகக் கணித்திருந்தார். தேர்தல் நடைபெற்ற 33 மேலவைத் தொகுதிகளில் 31 இன் முடிவுகள் சிலவரது கணிப்பை ஒத்திருந்தன. 2014ஆம் ஆண்டு சில்வர் *நியூயார்க் டைம்ஸ்* நிறுவனத்திலிருந்து விலகி ஈஎஸ்பிஎன் குழுமத்தின் ஆதரவுடன் ஒரு புது வலைத்தளத்தைத் தொடங்கினார்.
# சந்தோசு ஜுவிகர்

**சந்தோஷ் ஜுவிகர்** ஓர் இந்தியத் திரைப்பட, நாடக நடிகர் ஆவார். இவர் இந்தி, மராத்தி மொழித் திரைப்படங்களிலும், நாடகங்களிலும் நடித்துள்ளார்.
# சந்தோசு ஜுவிகர்

## திரைப்படங்கள்

- செண்டா (2010)
- பாங்கிரா (2010)
- ரிங்கா ரிங்கா (2009)
- சனே சௌகாதே (2008)
- மும்பை மேரி ஜான் (2008)
- சகி (2007)
# சித்தார்த்து ஹல்திபூர்

**சித்தார்த்து ஹல்திபூர்** ”சங்கீத்து-சித்தார்த்து” என இணைந்து செயல்படும் இரட்டை இசையமைப்பாளர்களில் ஒருவர். இவர்கள் இருவரும் மராத்தி, இந்தித் திரைப்படங்களில் இசையமைத்துள்ளனர். இவற்றுள் குறிப்பிடத்தக்கன மர்டர் 2, பிளட் மணி, ஆத்மா, புரூட் அண்டு நட், பேர்டு ஐடல், ஹும் ஹை சரி கர் கே ஆகியன.
# மேகாலயா உயர் நீதிமன்றம்

**மேகாலயா உயர் நீதிமன்றம்**, இந்தியாவின் [[]]மேகாலயா மாநிலத்திற்கான தலைமை நீதிமன்றம் ஆகும். இது இந்திய அரசியலமைப்புச் சட்டம், வட கிழக்குப் பகுதிகளுக்கான மறுசீராக்கப் பிரிவு ஆகியவற்றின்படி மார்ச்சு 2013 அன்று நிறுவப்பட்டது. இது மேகாலயாவின் தலைநகரான ஷில்லாங்கில் அமைந்துள்ளது. இதன் முதலாவது நீதிபதி மீனா குமாரி ஆவார். இது அமைக்கப்பட்டதற்கு முன்பு வழக்குகள் கவுகாத்தி நீதி மன்றத்தில் விசாரிக்கப்பட்டன.
# திரிபுரா உயர் நீதிமன்றம்

**திரிபுரா உயர் நீதிமன்றம்,** இந்தியாவின் திரிபுரா மாநிலத்திற்கான தலைமை நீதிமன்றம் ஆகும். இது இந்திய அரசியலமைப்புச் சட்டம், வட கிழக்குப் பகுதிகளுக்கான மறுசீராக்கப் பிரிவு ஆகியவற்றின்படி மார்ச்சு 2013 அன்று நிறுவப்பட்டது. இது திரிபுராவின் தலைநகரான அகர்தலாவில் அமைந்துள்ளது. இந்நீதிமன்றத்தில் 4 நீதிபதிகள் பணிபுரிகின்றனர். இதன் முதலாவது நீதிபதி தீபக் குப்தா ஆவார். இது அமைக்கப்பட்டதற்கு முன்பு வழக்குகள் கவுகாத்தி நீதி மன்றத்தில் விசாரிக்கப்பட்டன.
# மணிப்பூர் உயர் நீதிமன்றம்

**மணிப்பூர் உயர் நீதிமன்றம்,** இந்தியாவின் மணிப்பூர் மாநிலத்திற்கான தலைமை நீதிமன்றம் ஆகும். இது இந்திய அரசியலமைப்புச் சட்டம், வட கிழக்குப் பகுதிகளுக்கான மறுசீராக்கப் பிரிவு ஆகியவற்றின்படி மார்ச்சு 2013 அன்று நிறுவப்பட்டது. இது மணிப்பூரின் தலைநகரான இம்பாலில் அமைந்துள்ளது. இதன் முதலாவது நீதிபதி அபய் மனோகர் சப்ரே ஆவார். இது அமைக்கப்பட்டதற்கு முன்பு வழக்குகள் கவுகாத்தி நீதிமன்றத்தில் விசாரிக்கப்பட்டன.
# அறுவையினூடே கதிர்மருத்துவம்

**அறுவையினூடே கதிர்மருத்துவம்** (*intraoperative radiotherapy*, IORT) என்பது புற்றுநோய்க்காக அறுவை மருத்துவம் மேற்கொள்ளும் போது, முற்றும் அகற்றப்பட முடியாத புற்றுத் திசுக்களுக்குக் கதிர் மருத்துவம் மேற்கொள்ளும் முறையாகும். இங்கு ஒரே தவணையில் அதிக கதிர் ஏற்பளவினைக் கொடுத்து கதிர் மருத்துவத்தினையும், பின் அறுவையினையும் முடிவிற்குக் கொண்டுவரப்படுகிறது. இங்கு குறைந்த அளவுத் திசுக்களே கதிர் வீச்சுக்கு ஆட்படுகின்றன. சாதாரணத் திசு அதிக அளவில் சேதமுறுவதில்லை. இம்முறையில் கூறிடுவதனால் பெரும் நன்மை கிடைக்காது. அதிக கதிர் ஏற்பளவினைத் தாங்காத திசுக்களுக்கும் இம்முறை பொருந்தாது. பொதுவாக கிலோ வோல்ட் கதிர்களும் எலக்ட்ரான் கற்றையும் சிறந்தது. இதனால் பக்கத்திலுள்ள நல்ல திசுக்கள் அதிக கதிர்களை ஏற்கும் நிலை தவிர்க்கப்படுகிறது.
# அறுவையினூடே கதிர்மருத்துவம்

## வெளியிணைப்புகள்

- Intraoperative radiation therapy at Cancer Treatment Centers of America
- Internal radiation therapy, cancer.org
- Interoperative radiation therapy at Mayo Clinic
- Cancer therapy offers one-time radiation dose
- a mobile electron linear accelerator for IORT
- Report of AAPM Radiation Therapy IORT Committee Task Group No. 72
- IORT for breast cancer with TARGIT
# தோக்ரி திரைப்படத்துறை

**தோக்ரி திரைப்படத்துறை** (Dogri cinema) இந்திய அரசமைப்புச் சட்டத்தின் எட்டாவது அட்டவணையில் குறிப்பிட்டுள்ள மொழிகளுள் ஒன்றான தோக்ரி மொழித் திரைப்படத்துறையாகும். ஜம்மு காஷ்மீர் மாநிலத்தின் ஜம்மு பகுதியில் அதிகமாகப் பேசப்படும் இம்மொழியில் சில திரைப்படங்கள் வெளிவந்துள்ளன. இந்தியத் திரைப்பட விழாவில் தோக்ரி மொழித் திரைப்படத்திற்காக தேசிய அளவிலான சிறப்பு விருது வழங்கப்படுகிறது. இதுவரையில் ஒரு தோக்ரி மொழித் திரைப்படம் இவ்விருதைப் பெற்றுள்ளது.  
கல்லன் ஹேயென் பீட்டியன், மா நி மில்தி, குக்கி மார் துவாரி, தில்லே இச் வாசுய கோய் ஆகிய நான்கு திரைப்படங்களே இதுவரையிலும் வெளியாகியுள்ளன. தில்லே இச் வாசுய கோய் என்னும் திரைப்படம் தோக்ரி மொழித் திரைப்படத்திற்கான 2011 ஆம் ஆண்டிற்கான தேசிய விருதினைப் பெற்றுள்ளது
.
# பெர்மாத்தாங் பாவ்

**பெர்மாத்தாங் பாவ்** (ஆங்கிலம்: *Permatang Pauh*; (மலாய் *Permatang Pauh*; சீனம்: '峇东埔; ஜாவி: ڤرماتڠ ڤاوه) என்பது மலேசியா, பினாங்கு, மத்திய செபராங் பிறை மாவட்டத்தில் அமைந்துள்ள நகரம்.  
இந்த நகரம் பட்டர்வொர்த் நகரில் இருந்து கிழக்கே 5 கி.மீ. தொலைவில் உள்ளது. இது ஒரு கடலோர நிலப் பகுதியாகும். இங்கு மலேசியத் தொழில்நுட்ப மாரா பல்கலைக்கழகமும், செபராங் பிறை பல்நுட்பியல் கல்லூரியும் உள்ளன.  
பெர்மாத்தாங் பாவ் நகரம் மலேசியாவின் மிக நீளமான விரைவுச் சாலைக்கு அருகில் உள்ள ஒரு நகரம் ஆகும். புக்கிட் மெர்தாஜாம் மற்றும் கெப்பாலா பத்தாஸ் ஆகிய நகரங்களுக்கு நடுவில் அமைந்துள்ளது.  
ஈப்போ மாநகரில் இருந்து 160 கி.மீ. தொலைவிலும்; புக்கிட் மெர்தாஜாம் நகரில் இருந்து 10 கி.மீ. தொலைவிலும் உள்ளது.
# பெர்மாத்தாங் பாவ்

## பொது

மலேசிய அரசியலில் பல தாக்கங்களை ஏற்படுத்திய நாடாளுமன்றத் தொகுதியின் தலைப் பட்டணமாக விளங்குகிறது. பல ஆன்டுகளாக மலேசிய நாடாளுமன்றத்தில் பாக்காத்தான் கூட்டணியின் வலுவான தொகுதிகளில் பெர்மாத்தாங் பாவ் மக்களவை தொகுதியும் ஒன்றாகும்.  
மலேசியாவின் முன்னாள் துணைப் பிரதமரும், நிதியமைச்சரும், 2022-ஆம் ஆண்டில் இருந்து மலேசியப் பிரதமருமான அன்வர் இப்ராகீம் அவர்களின் நாடாளுமன்றத் தொகுதியாக இருந்தது.
# பெர்மாத்தாங் பாவ்

## பொது

### நூருல் இசா அன்வார்

2008-ஆம் ஆண்டில் அன்வர் இப்ராகீம், இந்தத் தொகுதியின் நாடாளுமன்ற உறுப்பினராகத் தேர்வு செய்யப்பட்டார். அதற்கு முன்னர், 1982-இல் இருந்து 1999 வரையிலும், 1999-இல் இருந்து 2008 வரையிலும், அவருடைய மனைவி வான் அசிசா வான் இசுமாயில் நாடாளுமன்ற உறுப்பினராக பொறுப்பில் இருந்தார். அதன் பின்னர் தன் கணவர் அன்வர் இப்ராகீம் அவர்களுக்காக பதவி துறப்பு செய்தார். அதே ஆண்டில் ஓர் இடைத் தேர்தல் நடைபெற்றது. அந்தத் தேர்தலில் அன்வர் இப்ராகீம் 11,721 வாக்குகள் பெரும்பான்மையில் வெற்றி பெற்றார்.  
2018-ஆம் ஆண்டு மலேசியப் பொதுத் தேர்தலில் அன்வர் இப்ராகீம் அவர்களின் மகள் நூருல் இசா அன்வார் (*Nurul Izzah Anwar*) பாக்காத்தான் கூட்டணியின் சார்பில் இந்தத் தொகுதியில் போட்டியிட்டு வெற்றி பெற்றார்.  
எனினும் 2022-ஆம் ஆண்டு மலேசியப் பொதுத் தேர்தலில் நூருல் இசா அன்வார் 5,272 வாக்குகளில் இந்தத் தொகுதியில் முகமது பாவாஸ் முகமது சான் (*Muhammad Fawwaz Mohamad Jan*) எனும் பெரிக்காத்தான் நேசனல் வேட்பாளரிடம் தோல்வி அடைந்தார்.
# பெர்மாத்தாங் பாவ்

## பொதுத் தேர்தல்கள் 1969 - 2008

1969-ஆம் ஆண்டில் இருந்து பெர்மாத்தாங் பாவ் தொகுதியில் நடைபெற்ற பொதுத் தேர்தல் விவரங்கள்:  
| ஆண்டு | நாடாளுமன்ற உறுப்பினர் | கட்சி | போட்டியாளர் | கட்சி | பெரும்பான்மை |  |
| --- | --- | --- | --- | --- | --- | --- |
| 1969 | மொகமட் நூர் பாக்கார் | மலேசிய கூட்டணி கட்சி | மூசா மொகமட் யாத்திம் | மலேசிய இஸ்லாமிய கட்சி | - |  |
| 1974 | அரிபின் டாவுட் | பாரிசான் நேசனல் அம்னோ | அபு பாக்கார் முர்னி, பகாருதின் இப்ராகீம் | பெக்கெமாஸ், மலேசிய மக்கள் கட்சி | - |  |
| 1978 | சபிடி அலி | மலேசிய இஸ்லாமிய கட்சி | அரிபின் டாவுட் | - பாரிசான் நேசனல் அம்னோ | - |  |
| 1982 | டத்தோ ஸ்ரீ அன்வர் இப்ராகீம் | பாரிசான் நேசனல் அம்னோ | சபிடி அலி | மலேசிய இஸ்லாமிய கட்சி | 14,352 |  |
| 1986 | டத்தோ ஸ்ரீ அன்வர் இப்ராகீம் | பாரிசான் நேசனல் அம்னோ | மொகமட் சாபு | மலேசிய இஸ்லாமிய கட்சி | 10,479 |  |
| 1990 | டத்தோ ஸ்ரீ அன்வர் இப்ராகீம் | பாரிசான் நேசனல் அம்னோ | மாபுஸ் ஒமார் | மலேசிய இஸ்லாமிய கட்சி | 16,150 |  |
| 1995 | டத்தோ ஸ்ரீ அன்வர் இப்ராகீம் | பாரிசான் நேசனல் அம்னோ | அப்துல் ரகுமான் மனாப் | ஜனநாயக செயல் கட்சி | 23,515 |  |
| 1999 | டத்தோ ஸ்ரீ வான் அசிசா வான் இசுமாயில் | மக்கள் நீதிக் கட்சி | டத்தோ டாக்டர் இப்ராஹிம் சாட் | பாரிசான் நேசனல் அம்னோ | 9,077 |  |
| 2004 | டத்தோ ஸ்ரீ வான் அசிசா வான் இசுமாயில் | மக்கள் நீதிக் கட்சி | டத்தோ பிர்டாவுஸ் இசுமாயில் | பாரிசான் நேசனல் அம்னோ | 590 |  |
| 2008 | டத்தோ ஸ்ரீ வான் அசிசா வான் இசுமாயில் | மக்கள் நீதிக் கட்சி | டத்தோ பிர்டாவுஸ் இசுமாயில் | பாரிசான் நேசனல் அம்னோ | 13,388 |  |
| 2008 (இ.தே) | டத்தோ ஸ்ரீ அன்வர் இப்ராகீம் | மக்கள் நீதிக் கட்சி | டத்தோ அரிப் சா ஒமார் சா, அனாபி மாமாட் | பாரிசான் நேசனல் அம்னோ, அங்காத்தான் கெஅடிலான் இன்சான் மலேசியா | 15,671 | } |
- குறிப்பு (இ.தே) - **இடைத் தேர்தல்**
# பெர்மாத்தாங் பாவ்

## மேலும் பார்க்க

- ஜோர்ஜ் டவுன் பினாங்கு பெருநகர பகுதி
- செபராங் பிறை
# ம. ஆ. சுமந்திரன்

**எம். ஏ. சுமந்திரன்** என அழைக்கப்படும் **மதியாபரணன் ஆபிரகாம் சுமந்திரன்** (*Mathiaparanan Abraham Sumanthiran*, பிறப்பு: பெப்ரவரி 9, 1964), இலங்கை அரசியல்வாதியும், முன்னாள் நாடாளுமன்ற உறுப்பினரும், இலங்கைத் தமிழ் மனித உரிமை ஆர்வலரும், வழக்கறிஞரும், சனாதிபதி சட்டத்தரணியும் ஆவார்.
# ம. ஆ. சுமந்திரன்

## ஆரம்ப வாழ்க்கை

சுமந்திரன் 1964 பெப்ரவரி 9 இல் இவரது குடும்பம் வடமராட்சி பிரதேசத்தைச் சேர்ந்தவர்கள். தந்தை கரவெட்டியைச் சேர்ந்தவர். தாயார் குடத்தனையைச் சேர்ந்தவர். பின்னர் சென்னைப் பல்கலைக்கழகத்தில் இயற்பியலில் இளங்கலைப் பட்டம் பெற்றார். பின்னர் இலங்கை சட்டக் கல்லூரியில் சட்டம் பயின்று வழக்குரைஞரானார்.  
சுமந்திரன் மெதடிய கிறித்தவர் ஆவார். இலங்கை மெதடிசத் திருச்சபையின் துணைத் தலைவராகப் பணியாற்றியவர்.
# ம. ஆ. சுமந்திரன்

## சட்டப் பணி

1991 ஆம் ஆண்டு முதல் கொழும்பில் வழக்குரைஞராகப் பணியாற்றி வரும் சுமந்திரன் உரிமையியல் வழக்குகளில் மீயுயர், மேன்முறையீட்டு, உயர், மற்றும் மாவட்ட நீதிஅமன்றங்களில் வாதாடி வருகிறார்.